LIETUVOS STATISTIKOS DEPARTAMENTO GENERALINIS DIREKTORIUS

MUITINĖS DEPARTAMENTO PRIE LIETUVOS RESPUBLIKOS FINANSŲ MINISTERIJOS GENERALINIS DIREKTORIUS

ĮSAKYMAS

DĖL INTRASTATO STATISTINIŲ ATASKAITŲ STATISTINIŲ FORMULIARŲ PILDYMO, PATEIKIMO IR PRIĖMIMO TAISYKLIŲ, INTRASTATO STATISTINĖS ATASKAITOS IŠVEŽIMAS UPS-01 (MĖNESINĖS) IR INTRASTATO STATISTINĖS ATASKAITOS ĮVEŽIMAS UPS-02 (MĖNESINĖS) STATISTINIŲ FORMULIARŲ PATVIRTINIMO

2019 m. lapkričio 21 d. Nr. DĮ-247/1B-1078

Vilnius

Vykdydami Lietuvos Respublikos Vyriausybės 2002 m. liepos 10 d. nutarimo Nr. 1086 „Dėl Užsienio prekybos ir pridėtinės vertės mokesčio duomenų rinkimo tvarkos“ nuostatas ir siekdami koordinuoti Lietuvos statistikos departamento ir Muitinės departamento prie Lietuvos Respublikos finansų ministerijos veiksmus užtikrinant Lietuvos Respublikos pridėtinės vertės mokesčio mokėtojo prekybos su Europos Sąjungos valstybėmis duomenų (Intrastato) surinkimą:

1. Tvirtiname pridedamus:

1.1. Intrastato statistinių ataskaitų statistinių formuliarų pildymo, pateikimo ir priėmimo taisykles;

1.2. Intrastato statistinės ataskaitos Išvežimas UPS-01(mėnesinės) statistinį formuliarą;

1.3. Intrastato statistinės ataskaitos Įvežimas UPS-02 (mėnesinės) statistinį formuliarą.

2. Pripažįstame netekusiu galios Lietuvos statistikos departamento generalinio direktoriaus ir Muitinės departamento prie Lietuvos Respublikos finansų ministerijos generalinio direktoriaus 2014 m. spalio 30 d. įsakymą Nr. DĮ-251/1B-779 „Dėl Intrastato statistinių ataskaitų formų pildymo, pateikimo ir priėmimo taisyklių ir Intrastato statistinių ataskaitų Išvežimas (UPS-01) ir Įvežimas (UPS-02) formų patvirtinimo“ su visais pakeitimais ir papildymais.

3. Nustatome, kad šis įsakymas įsigalioja 2019 m. lapkričio 25 d.

Lietuvos statistikos departamento generalinė	direktorė	Jūratė Petrauskienė

Muitinės departamento prie Lietuvos Respublikos

finansų ministerijos generalinio direktoriaus pavaduotojas,

atliekantis generalinio direktoriaus funkcijas	Jonas Miškinis

PATVIRTINTA

Lietuvos statistikos departamento

generalinio direktoriaus

ir Muitinės departamento prie Lietuvos

Respublikos finansų ministerijos

generalinio direktoriaus

2019 m. lapkričio 21 d. įsakymu

Nr. DĮ-247/1B-1078

Intrastato STATISTINIŲ ataskaitų STATISTINIŲ formULIARŲ PILDYMO, PATEIKIMO IR PRIĖMIMO TAISYKLĖS

I SKYRIUS

BENDROSIOS NUOSTATOS

1. Intrastato statistinių ataskaitų statistinių formuliarų pildymo, pateikimo ir priėmimo taisyklės (toliau – taisyklės) nustato Intrastato statistinės ataskaitos Išvežimas UPS-01 (mėnesinės) statistinio formuliaro (toliau – Išvežimo ataskaita) ir Intrastato statistinės ataskaitos Įvežimas UPS-02 (mėnesinės) statistinio formuliaro (toliau – Įvežimo ataskaita) pildymo, pateikimo ir priėmimo tvarką.

2. Šios taisyklės parengtos vadovaujantis:

2.1. 2004 m. kovo 31 d. Europos Parlamento ir Tarybos reglamentu (EB) Nr. 638/2004 dėl prekybos prekėmis tarp valstybių narių Bendrijos statistinių duomenų, panaikinančiu Tarybos reglamentą (EEB) Nr. 3330/91 (OL 2004 m. specialusis leidimas, 2 skyrius, 16 tomas, p. 64), su paskutiniais pakeitimais, padarytais 2014 m. gegužės 15 d. Europos Parlamento ir Tarybos reglamentu (ES) Nr. 659/2014 (OL 2014 L 189, p. 128) (toliau – Reglamentas Nr. 638/2004);

2.2. 2004 m. lapkričio 18 d. Komisijos reglamentu (EB) Nr. 1982/2004, įgyvendinančiu Europos Parlamento ir Tarybos reglamentą (EB) Nr. 638/2004 dėl prekybos prekėmis tarp valstybių narių Bendrijos statistinių duomenų, panaikinančiu Komisijos reglamentus (EB) Nr. 1901/2000 ir (EEB) Nr. 3590/92 (OL 2004 L 343, p. 3), su paskutiniais pakeitimais, padarytais 2013 m. lapkričio 4 d. Komisijos reglamentu (ES) Nr. 1093/2013 (OL 2013 L 294, p. 28) (toliau – Reglamentas Nr. 1982/2004);

2.3. Lietuvos Respublikos Vyriausybės 2002 m. liepos 10 d. nutarimu Nr. 1086 „Dėl Užsienio prekybos ir pridėtinės vertės mokesčio duomenų rinkimo tvarkos“.

3. Taisyklėse vartojamos sąvokos:

3.1. Ataskaitinis mėnuo – kalendorinis mėnuo, per kurį Europos Sąjungos prekės tampa apmokestinamos pridėtinės vertės mokesčiu (toliau – PVM), kuris taikomas Europos Sąjungos viduje įsigyjamoms ir tiekiamoms prekėms, arba mėnuo, per kurį buvo išvežtos arba įvežtos apmokestinimo tikslams nedeklaruojamos prekės.

3.2. Intrastatas – duomenų apie Lietuvos Respublikos prekybos prekėmis su Europos Sąjungos valstybėmis surinkimo sistema.

3.3. Intrastato statistinė ataskaita (toliau – ataskaita) – Lietuvos statistikos departamento ir Muitinės departamento prie Lietuvos Respublikos finansų ministerijos (toliau – Muitinės departamentas) patvirtinta Išvežimo atskaita ir Įvežimo ataskaita, kuriose pateikiami Lietuvos Respublikos pridėtinės vertės mokesčio mokėtojo (toliau – PVM mokėtojas) prekybos prekėmis su Europos Sąjungos valstybių subjektais statistiniai duomenys (toliau – duomenys).

3.4. Tarpininkas – juridinis asmuo, įgaliotas teisės aktų nustatyta tvarka pildyti ir teikti ataskaitas PVM mokėtojo vardu.

4. Kitos šiose taisyklėse minimos sąvokos apibrėžtos Reglamente Nr. 638/2004, Reglamente Nr. 1982/2004, Lietuvos Respublikos pridėtinės vertės mokesčio įstatyme, Lietuvos Respublikos oficialiosios statistikos įstatyme.

5. Asmenys, privalantys teikti ataskaitas, nurodyti Reglamento Nr. 638/2004 7 straipsnyje.

6. Ataskaitų teikimo ribas kitiems metams iki spalio 31 d. apskaičiuoja ir kiekvienais metais Teisės aktų registre skelbia Lietuvos statistikos departamentas.

7. Ataskaitose teikiami duomenys apie Reglamento Nr. 638/2004 3 straipsnyje nurodytas prekes.

8. Į ataskaitas neįtraukiami duomenys apie prekes, nurodytas Reglamento Nr. 1982/2004 2 straipsnyje.

9. Ataskaitos teikiamos ataskaitiniam mėnesiui pasibaigus, iki kito kalendorinio mėnesio 10 darbo dienos. Ataskaitų pateikimo grafikas metams skelbiamas Oficialiosios statistikos portale osp.stat.gov.lt ir Muitinės departamento svetainėje www.lrmuitine.lt.

10. Ataskaitų statistiniai formuliarai skelbiami Oficialiosios statistikos portale osp.stat.gov.lt ir Muitinės departamento svetainėje www.lrmuitine.lt.

11. Ataskaitose pateikiama tokia informacija:

11.1. duomenys apie ataskaitą pateikusį PVM mokėtoją;

11.2. duomenys apie tarpininką;

11.3. ataskaitinis mėnuo;

11.4. prekės kodas pagal Kombinuotąją nomenklatūrą;

11.5. prekės aprašymas;

11.6. apskritis (Išvežimo ataskaitoje);

11.7. sandoris;

11.8. pristatymo sąlygos;

11.9. transporto rūšis;

11.10. šalis siuntėja (Įvežimo ataskaitoje);

11.11. šalis gavėja (Išvežimo ataskaitoje);

11.12. kilmės šalis (Įvežimo ataskaitoje);

11.13. neto masė, kg;

11.14. mato vienetas;

11.15. kiekis;

11.16. faktūrinė vertė, EUR;

11.17. statistinė vertė, EUR;

11.18. statistinių duomenų parengimo ir ataskaitos užpildymo trukmė.

II SKYRIUS

ATASKAITŲ PATEIKIMO IR PRIĖMIMO TVARKA

12. Ataskaita gali būti pateikta:

12.1. elektroniniu būdu (internetu), naudojant Intrastato ataskaitų surinkimo ir apdorojimo sistemą IDAIS;

12.2. elektroniniu paštu (nuskenuota rašytinė forma, jei pateiktų prekių eilučių skaičius neviršija 21, arba INSTAT/XML dokumento byla) el. pašto adresu intrastatas@lrmuitine.lt.

13. Nuskenuotoje rašytinėje ataskaitoje pateiktų prekių eilučių turi būti ne daugiau nei 21. Jei prekių eilučių yra daugiau nei 21, ataskaita turi būti pateikta elektroniniu būdu (internetu) arba elektroniniu paštu pateikiant INSTAT/XML dokumento bylą.

14. Jei PVM mokėtojas, privalantis teikti Išvežimo ir (arba) Įvežimo ataskaitą, per ataskaitinį mėnesį nevykdė prekybos, jis privalo pateikti Išvežimo ir (arba) Įvežimo ataskaitą, užpildytą pagal šių taisyklių VI skyriaus reikalavimus.

15. Ataskaitos turi būti užpildytos pagal šių taisyklių III ir IV skyrių reikalavimus.

16. Elektroniniu būdu (internetu) ataskaitos teikiamos Muitinės departamento generalinio direktoriaus nustatyta tvarka.

17. Elektroniniu būdu (internetu) arba elektroniniu paštu pateikiamų INSTAT/XML dokumento byla duomenų struktūra turi atitikti duomenų struktūros aprašymą, skelbiamą adresu https://intrastat.lrmuitine.lt.

18. Ataskaita nepriimama, jeigu ji užpildyta nesilaikant šių taisyklių reikalavimų, pateikti ne visi arba neteisingi duomenys.

19. Jeigu pateiktoje ataskaitoje nustatomos klaidos, PVM mokėtojas nedelsdamas privalo pateikti tikslinamąją ataskaitą, užpildytą pagal taisyklių V skyriaus reikalavimus. Galima tikslinti einamųjų ir praeitų kalendorinių metų duomenis.

20. Tikslinamosios ataskaitos pateikti nereikia, jeigu:

20.1. tikslinama tik neto masė ir (arba) kiekis bei (arba) statistinė ir faktūrinė vertė, o nustatytos klaidos dydis skiriasi nuo pirminėje ataskaitoje pateiktų duomenų ne daugiau kaip 5 proc.;

20.2. tikslinama prekės vertė keičiasi dėl prekybinių nuolaidų ar kitų priežasčių (pvz., dėl metų ar kelių mėnesių prekybos rezultatų) ir patikslinti konkretaus mėnesio ataskaitos duomenų neįmanoma.

III SKYRIUS

ATASKAITŲ PILDYMO BENDRIEJI REIKALAVIMAI

21. Ataskaita (rašytine forma) pildoma lietuvių kalba juodos arba tamsiai mėlynos spalvos rašikliu spausdintinėmis raidėmis arba techninėmis priemonėmis. Visi duomenys turi būti įrašyti aiškiai ir tvarkingai.

22. Skaičiai, kurie ataskaitos langeliuose turi būti nurodomi suapvalinti, apvalinami pagal šias bendrąsias, jeigu taisyklėse nenurodoma kitaip, apvalinimo taisykles:

22.1. Dalis nuo 0,001 iki 0,499 apvalinama iki artimiausio sveikojo skaičiaus mažėjimo kryptimi (pvz., 6,455 apvalinama iki 6).

22.2. Dalis nuo 0,500 iki 0,999 apvalinama iki artimiausio sveikojo skaičiaus didėjimo kryptimi (pvz., 12,503 apvalinama iki 13).

23. Ataskaitos (rašytine forma) negali būti subraukytos ar kitaip suteptos, įrašų negalima skusti, uždažyti ar užklijuoti.

IV SKYRIUS

ATASKAITŲ PILDYMAS

24. Išvežimo ir Įvežimo ataskaitose duomenys apie kiekvieną prekę pateikiami atskiroje eilutėje, prekes numeruojant eilės tvarka. Jei per tą patį ataskaitinį mėnesį buvo išvežamos identiškos prekės, klasifikuojamos toje pačioje Kombinuotosios nomenklatūros 8 ženklų subpozicijoje, išvežtos iš tos pačios apskrities, esant tam pačiam sandoriui, vienodomis pristatymo sąlygomis, vienoda transporto rūšimi į tą pačią šalį gavėją, tokių prekių faktūrines ir statistines vertes, kiekį ir neto masę galima sudėti ir duomenis Išvežimo ataskaitoje pateikti vienoje eilutėje. Įvežimo ataskaitoje prekių faktūrines ir statistines vertes, kiekį ir neto masę galima sudėti, kai per tą patį ataskaitinį mėnesį buvo įvežtos identiškos prekės, klasifikuojamos toje pačioje 8 ženklų Kombinuotosios nomenklatūros subpozicijoje, įvežtos esant tam pačiam sandoriui, tomis pačiomis pristatymo sąlygomis, ta pačia transporto rūšimi iš tos pačios šalies siuntėjos ir tos pačios kilmės šalies.

25. Jeigu prekių yra daugiau nei trys, užpildomi papildomi ataskaitos lapai.

26. Ataskaitų pagrindinio lapo langeliai pildomi tokia tvarka:

26.1. Skiltyje „PVM mokėtojo pavadinimas“ įrašomas Lietuvos Respublikoje PVM mokėtoju registruoto asmens, išvežusio arba įvežusio prekes, pavadinimas.

26.2. Skiltyje „|_|_|_|_| m. ____________________ mėn.“ nurodomas ataskaitinis mėnuo.

26.3. Skiltyje „Užpildymo data“ nurodoma ataskaitos užpildymo data skaičiais (pvz., 2015-03-03).

26.4. Skiltyje „Nr.“ nurodomas ataskaitos numeris, kurį suteikia PVM mokėtojas.

26.5. Skiltis „Tikslinimas“ pildoma šių taisyklių V skyriaus nustatyta tvarka, jeigu pateikiama tikslinamoji ataskaita.

26.6. Skiltyje „Duomenys apie ataskaitą pateikusį PVM mokėtoją“ įrašoma Lietuvos Respublikoje registruoto asmens, išvežusio (Išvežimo ataskaita) arba įvežusio (Įvežimo ataskaita) prekes:

26.6.1. asmenį identifikuojančio PVM mokėtojo kodo skaitmeninė dalis;

26.6.2. tikslus buveinės adresas, nurodant pašto indeksą;

26.6.3. telefono numeris;

27.6.4. elektroninio pašto adresas;

26.6.5. fakso numeris.

26.7. Skiltis „Duomenys apie tarpininką“ pildoma, kai ataskaitą pildo tarpininkas. Šioje skiltyje įrašomas asmens, užpildžiusio ataskaitą:

26.7.1. juridinį asmenį identifikuojantis kodas;

26.7.2. juridinio asmens pavadinimas;

26.7.3. tikslus buveinės adresas;

26.7.4. telefono numeris;

26.7.5. elektroninio pašto adresas;

26.7.6. fakso numeris.

26.8. Skiltis „Registracija Muitinės departamente“ nepildoma.

26.9. Skiltyje „Lapo nr.“ įrašomas „1“.

26.10. Skiltyje „Lapų sk.“ įrašomas ataskaitos bendras lapų skaičius (su pagrindiniu lapu).

26.11. Langelyje „Eil. nr.“ įrašomas prekės eilės numeris ataskaitoje. Prekės numeruojamos eilės tvarka – nuo vieneto iki trejeto.

26.12. 2 langelyje „Prekės kodas“ įrašomas aštuonženklis prekės kodas pagal galiojančią Kombinuotosios nomenklatūros, nurodytos 1987 m. liepos 23 d. Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL 2004 m. specialusis leidimas, 2 skyrius, 2 tomas, p. 382) 1 priede, redakciją. Kombinuotoji nomenklatūra skelbiama Oficialiosios statistikos portale osp.stat.gov.lt ir Muitinės departamento svetainėje www.lrmuitine.lt.

26.13. 3 langelyje „Trumpas prekės aprašymas“ prekė aprašoma taip, kad pakaktų informacijos jai vienareikšmiškai identifikuoti. Prekės aprašymas turi atitikti 2 langelyje „Prekės kodas“ nurodytą prekės kodą. Prekei aprašyti reikia naudoti ne daugiau kaip 100 ženklų.

26.14. Išvežimo ataskaitos 4 langelis „Apskritis“ nepildomas, jei prekė pagaminta ne Lietuvos Respublikoje. Jeigu prekė pagaminta Lietuvos Respublikoje, nurodomas apskrities, iš kurios kilusi prekė, vienaženklis raidinis kodas iš Apskričių kodų, naudojamų deklaruojant prekes Lietuvos Respublikos muitinei, sąrašo, patvirtinto Muitinės departamento prie Lietuvos Respublikos finansų ministerijos generalinio direktoriaus 2010 m. liepos 22 d. įsakymu Nr. 1B-484 „Dėl Apskričių kodų, naudojamų deklaruojant prekes Lietuvos Respublikos muitinei, sąrašo patvirtinimo“. Apskritimi, iš kurios kilusi prekė, laikoma apskritis, kurioje prekė buvo išgauta, pagaminta arba sumontuota, surinkta, perdirbta. Jei prekė kilusi iš įvairių apskričių, nurodoma apskritis, kurioje prekė buvo parduota arba iš kurios ji buvo išvežta.

26.15. 5 langelyje „Sandoris“ įrašomas sandorio pobūdžio, apibrėžto Reglamento Nr. 638/2004 priedo 4 punkte dviženklis, skaitmeninis kodas taip, kaip nurodyta Reglamento Nr. 1982/2004 10 straipsnyje.

26.16. 6 langelyje „Pristatymo sąlygos“ įrašomas pristatymo sąlygų trijų raidžių kodas pagal galiojančią tarptautinės prekybos terminų „Incoterms“ redakciją („Incoterms“ skelbiamas Oficialiosios statistikos portale osp.stat.gov.lt ir Muitinės departamento svetainėje www.lrmuitine.lt).

26.17. 7 langelyje „Transporto rūšis“ įrašomas aktyviosios transporto priemonės rūšies, apibrėžtos Reglamento Nr. 638/2004 priedo 8 punkte, kodas taip, kaip apibrėžta Reglamento Nr. 1982/2004 12 straipsnyje.

26.18. Išvežimo ataskaitos 8 langelyje „Šalis gavėja“ įrašomas paskutinės žinomos paskirties šalies, į kurią prekė išgabenta iš Lietuvos Respublikos teritorijos, dviejų raidžių kodas, vadovaujantis 2012 m. lapkričio 27 d. Komisijos reglamentu (ES) Nr. 1106/2012, kuriuo dėl šalių ir teritorijų nomenklatūros atnaujinimo įgyvendinamas Europos Parlamento ir Tarybos reglamentas (EB) Nr. 471/2009 dėl Bendrijos statistikos, susijusios su išorės prekyba su ES nepriklausančiomis šalimis (OL 2012 L 328, p. 7) (toliau − Šalių ir teritorijų nomenklatūra).

26.19. Įvežimo ataskaitos 8 langelyje „Šalis siuntėja“ įrašomas paskutinės žinomos šalies siuntėjos, iš kurios prekė įvežta į Lietuvos Respublikos teritoriją, dviejų raidžių kodas pagal Šalių ir teritorijų nomenklatūrą.

26.20. Įvežimo ataskaitos 8a langelyje „Kilmės šalis“ įrašomas prekės kilmės šalies dviejų raidžių kodas pagal Šalių ir teritorijų nomenklatūrą.

26.21. 9 langelyje „Neto masė, kg“ įrašoma prekės neto masė kilogramais. Neto masė – grynoji prekių masė, neįskaičiuojant pakuotės masės. Jeigu šios prekės masė neviršija 1 kg, ji nurodoma nesuapvalinta, vienos tūkstantosios kilogramo dalies (vieno gramo) tikslumu, kitais atvejais – suapvalinta iki sveikojo skaičiaus. Jeigu deklaruojama elektros energija, šiame langelyje įrašoma „0,001“.

26.22. 10 langelyje „Mato vnt.“ įrašomas prekės papildomo matavimo vieneto pagal Kombinuotąją nomenklatūrą trijų raidžių kodas iš Matavimo vienetų, naudojamų deklaruojant prekes Lietuvos Respublikos muitinei, sąrašo, rengiamo remiantis Europos Sąjungos integruoto tarifo (TARIC) ir Lietuvos Respublikos integruoto tarifo (LITAR) duomenimis ir skelbiamo Lietuvos Respublikos muitinės interneto tinklalapyje adresu http://www.lrmuitine.lt.

26.23. 11 langelyje „Kiekis“ nurodomas prekių kiekis, išreikštas mato vienetu, aprašytu 10 langelyje.

26.24. 12 langelyje „Faktūrinė vertė, EUR“ skaičiais nurodoma prekės bendroji faktūrinė vertė eurais, suapvalinta iki sveikojo skaičiaus, kaip apibrėžta Reglamento Nr. 1982/2004 8 straipsnio 1 ir 3 dalyse.

26.25. 13 langelyje „Statistinė vertė, EUR“ įrašoma prekės bendroji vertė eurais, suapvalinta iki sveikojo skaičiaus, kaip apibrėžta Reglamento Nr. 638/2004 priedo 3b punkte.

26.26. Skiltyje „Visų, įskaitant papildomus lapus, faktūrinių verčių (12-ų langelių) suma“ įrašoma visų ataskaitoje nurodytų prekių faktūrinių verčių suma.

26.27. Skiltyje „Įmonės vadovas arba įgaliotas asmuo“ pasirašo įmonės vadovas arba įgaliotas asmuo, nurodydamas:

26.27.1. vardą ir pavardę;

26.27.2. telefono numerį;

26.27.3. fakso numerį;

26.27.4. elektroninio pašto adresą.

26.28. Skiltis „Muitinės departamento žymos“ nepildoma.

26.29. Skiltyje „Prašome nurodyti, kiek laiko skyrėte statistiniams duomenims rengti ir statistinei ataskaitai pildyti:“ nurodomas statistiniams duomenims rengti ir ataskaitai pildyti sugaištas laikas. Pildyti neprivaloma.

27. Ataskaitos papildomų lapų langeliai pildomi šių taisyklių 30–32 punktų nustatyta tvarka, išskyrus:

27.1. skiltyje „Lapo nr.“ įrašomas ataskaitos papildomo lapo eilės numeris, kuris (pradedant nuo antro) yra vienetu didesnis už paskutinio užpildyto ataskaitos papildomo lapo eilės numerį;

27.2. 1 langelyje „Eil. nr.“ įrašomas prekių eilės numeris, kuris (pradedant nuo ketvirto) yra vienetu didesnis už paskutinės įrašytos ataskaitoje prekės eilės numerį.

28. Jei teikiama informacija apie specifines prekes ar judėjimus, apibrėžtus Reglamento Nr. 638/2004 2 straipsnio b dalyje, taikomos Reglamento Nr. 1982/2004 15, 16, 17, 19, 20, 21, 23 straipsnių nuostatos.

V SKYRIUS

TIKSLINAMŲJŲ ATASKAITŲ PILDYMAS

29. Ataskaitos duomenys tikslinami pateikiant:

29.1. Išvežimo ataskaitą – kai norima patikslinti duomenis apie išvežtas prekes;

29.2. Įvežimo ataskaitą – kai norima patikslinti duomenis apie įvežtas prekes.

30. Tikslinamojoje ataskaitoje pateikiami duomenys tik apie tas prekes, kurių duomenys yra tikslinami, arba kai norima pateikti duomenis apie papildomą prekę ar panaikinti įrašą.

31. Tikslinamosios ataskaitos pagrindinio ir papildomų lapų laukeliai pildomi šių taisyklių III ir IV skyriuose nustatyta tvarka, išskyrus:

31.1. skiltyje „Tikslinimas“ įrašomas ataskaitos tikslinimo eilės numeris (kelintą kartą ataskaita tikslinama);

31.2. 1 langelyje „Eil. nr.“ įrašoma:

31.2.1. kai naikinami įrašai arba tikslinami duomenys apie prekes – prekės eilės numeris iš ataskaitos, kurios duomenis norima patikslinti;

31.2.2. kai pateikiami duomenys apie papildomą prekę – eilės numeris, kuris yra vienetu didesnis už paskutinės prekės eilės numerį ataskaitoje ar paskutinėje tikslinamojoje ataskaitoje.

31.3. 2–13 langeliuose, kai naikinamas įrašas apie deklaruotą prekę, rašomi brūkšneliai;

31.4. skiltis „Visų, įskaitant papildomus lapus, faktūrinių verčių (12-ų langelių) suma“ pildant tikslinamąją ataskaitą paliekama neužpildyta.

VI SKYRIUS

ATASKAITŲ PILDYMAS PREKYBOS NEVYKDYMO ATVEJU

32. Ataskaitos pildomos ir tuo atveju, kai PVM mokėtojas per ataskaitinį mėnesį neišvežė prekių iš Lietuvos Respublikos į Europos Sąjungos valstybes ir (arba) neįvežė prekių į Lietuvos Respubliką iš Europos Sąjungos valstybių.

33. Prekybos nevykdymo atveju ataskaitų pagrindinių lapų skiltys pildomos šių taisyklių III ir IV skyrių nustatyta tvarka, išskyrus:

33.1. skiltyje „Visų, įskaitant papildomus lapus, faktūrinių verčių (12-ų langelių) suma“ įrašomas nulis;

33.2. 1–13 langeliai nepildomi.

VII SKYRIUS

ŠALIŲ ATSAKOMYBĖ

34. PVM mokėtojas atsako už šių taisyklių nustatytų reikalavimų nevykdymą teisės aktų nustatyta tvarka.

35. Intrastato statistikos duomenims taikomas pasyvaus konfidencialumo principas taip, kaip apibrėžta Reglamento Nr. 638/2004 11 straipsnyje.

VIII SKYRIUS

BAIGIAMOSIOS NUOSTATOS

36. Skundai dėl šių taisyklių taikymo teikiami ir nagrinėjami teisės aktų nustatyta tvarka.

37. Intrastato ataskaitų surinkimo ir apdorojimo sistemos IDAIS neveikimo atveju ataskaita teikiama šių taisyklių 12.2 papunktyje nurodytu būdu.

_____________